C‑488/10. sz. ügy
Celaya Emparanza y Galdos Internacional SA
kontra
Proyectos Integrales de Balizamiento SL
(a Juzgado de lo Mercantil nº 1 de Alicante y nº 1 de Marca Comunitaria [Spanyolország] által benyújtott előzetes döntéshozatal iránti kérelem)
„6/2002/EK rendelet – A 19. cikk (1) bekezdése – Közösségi formatervezési minták – Bitorlás vagy bitorlás kísérlete – A »harmadik személyek« fogalma”
Az ítélet összefoglalása
Közösségi formatervezési minták – A közösségi formatervezési mintákhoz fűződő joghatások – A közösségi formatervezési mintaoltalomból eredő jogok – A minta harmadik személyek általi használatának megtiltására vonatkozó jog – Harmadik személyek – Fogalom
(6/2002 tanácsi rendelet, 19. cikk, (1) bekezdés)
A közösségi formatervezési mintáról szóló 6/2002 rendelet 19. cikkének (1) bekezdését úgy kell értelmezni, hogy a lajstromozott közösségi formatervezési minta oltalma által nyújtott kizárólagos jog megsértése miatt indult perekben a minta harmadik személyek általi hasznosításának megtiltására vonatkozó jog kiterjed valamennyi olyan harmadik személyre, aki olyan mintát hasznosít, amely a tájékozott használóra nem tesz eltérő összbenyomást, beleértve azt a harmadik személyt is, aki valamely később lajstromozott közösségi formatervezési minta jogosultja.
A rendelet rendelkezéseit az elsőbbség elvére figyelemmel kell értelmezni, amelynek értelmében a korábban lajstromozott közösségi formatervezési minták oltalma elsőbbséget élvez a később lajstromozott közösségi formatervezési mintákéval szemben. Többek között a rendelet 4. cikkének (1) bekezdéséből az következik, hogy közösségi formatervezési mintaoltalomban csak az új és egyéni jelleggel rendelkező minták részesülhetnek. Márpedig két lajstromozott közösségi formatervezési minta ütközése esetén vélhetően az elsőként lajstromozott minta előbb felelt meg az említett feltételeknek, mint a másodikként lajstromozott. Így a későbbi közösségi formatervezési minta jogosultja csak akkor kaphatja meg a rendelet által biztosított oltalmat, ha – megsemmisítési kérelemmel vagy adott esetben viszontkeresettel – bizonyítja, hogy a korábban lajstromozott közösségi formatervezési minta tekintetében nem állt fenn az említett feltételek valamelyike.
A közösségi formatervezési minták rendelet által megállapított lajstromozási eljárás alapján, amelyet a rendelet 45–48. cikke szabályoz, a Belső Piaci Harmonizációs Hivatal (védjegyek és formatervezési minták) (OHIM) azt vizsgálja, hogy a kérelem megfelel‑e a rendelet által előírt, bejelentésre vonatkozó alaki feltételeknek. Ha a bejelentési kérelem kielégíti az említett feltételeket, a minta megfelel a rendelet 3. cikke a) pontjában említett minta fogalmának, és nem ütközik a közrendbe vagy a közerkölcsbe, akkor az OHIM a bejelentésben szereplő mintát lajstromozott közösségi formatervezési mintaként bejegyzi a közösségi formatervezésiminta‑oltalmi lajstromba. Ennélfogva itt egy olyan gyors, alapvetően alaki jellegű vizsgálatról van szó, amely nem ír elő érdemi vizsgálatot annak lajstromozást megelőző eldöntésére, hogy a forma megfelel‑e az oltalmazhatóság feltételeinek, és amely egyébként, a közösségi védjegyről szóló 207/2009 rendelet szerinti lajstromozási eljárástól eltérően, nem rendelkezik olyan időszakról, amelynek folyamán a korábban lajstromozott minta jogosultja felszólalhatna a lajstromozással szemben. E körülményekre tekintettel a rendelet 19. cikkének (1) bekezdése értelmében vett „harmadik személyek” fogalmának csak az az értelmezése alkalmas a lajstromozott közösségi formatervezési minták hatékony oltalmának a rendelet által kitűzött céljának, valamint a bitorlási keresetek hatékony érvényesülésének a biztosítására, amely e fogalomba beleérti azokat a harmadik személyeket is, akik később lajstromozott közösségi formatervezési minták jogosultjai.
(vö. 39., 40., 42–44., 52., 58. pont és a rendelkező rész 1., 2. pontja)